贈楊文伯
作者：周孚
朝代：宋

paragraphs: 匆匆永陽城，別我正月尾。
當時已念子，山路石磊磈。
只今再相見，霜風凋百卉。
長年走道路，煖席能得幾。
信知書作祟，可但窮有鬼。
殫精謾屠龍，適周終履豨。
欹危不少懾，歎息子亦偉。
倒囊欲振子，吾事真不避。
西州老次公，採掇到葑菲。
肯令霜雪幹，凋喪雜蒲葦。
子才正牢落，我意空憤悱。
勉旃無多談，寒醅綠如蟻。